至日同文潛舍人飲錢京兆穆父家
作者：晁補之
朝代：宋

paragraphs: 大尹孤標琢崑玉，舍人骨相飛食肉。
弊裘羸馬愧我寒，喚飲東齋散膚粟。
少時獨識孔文舉，不交餘子平生足。
尹門如市立相躡，尹心如水清可掬。
鄰無惡少歸醉卧，不遣長鬚訟騎屋。
閉門不出三日雪，冷坐西軒花眩目。
未妨詩句敵青春，痛飲何由髮還綠。